Proteas staan sterk ondanks verlies van aanvangskolwers | Maroela Media
Danksy 'n goeie begin in hulle tweede kolfbeurt, het die Proteas teen uitskeityd met 'n voorsprong van 142 lopies en agt paaltjies staande teen uitskeityd sterk gestaan.
Die Proteas het Saterdagoggend meer as 17 boulbeurte lank gesukkel om Indië se uitskeitelling van 28/3 met uitskeityd na 65/2 te verander. Indië het later, met die snelvuur van die Proteas, op 92/7 gelyk of hulle teen die planke was.
Maar toe het Hardik Pandya, soos die Proteas se middelorde en stert Vrydag, teruggeveg en met 'n skitterende 93 in 95 balle sy span in die prentjie gehou en die telling ná 209 help voer. Hy is goed bygestaan deur Bhuvneshwar Kumar, wat 34 balle geneem het om sy eerste lopie aan te teken en is eindelik na 86 balle en feitlik twee uur se kolfwerk vir 25 uitgehaal.
Wat vroeër na 'n moontlike voorsprong van 150 lopies vir Faf du Plessis-hulle gelyk het, was uiteindelik 'n meer beskeie 77 lopies-voorsprong.
Die vier snelboulers van die Proteas het al tien paaltjies geneem. Vernon Philander (3/33), Kagiso Rabada (3/34), Dale Steyn (2/51) en Morné Morkel (2/57) het die vertroue van die afrigter Otis Gibson in sy vier snelboulers dubbel en dwars geregverdig.
Keshav Maharaj het net ses beurte geboul en sal in die tweede beurt ongetwyfeld 'n belangrike rol speel.
♦ Suid-Afrika het die voorsprong teen die einde van dag twee na 142 gerek met agt paaltjies staande.
Aiden Markram, met 34 in 43 balle insluitend sewe viere, was pragtig op stryk toe hy 'n skrams trekhou gespeel het en tien balle later is Dean Elgar (25) agter die paaltjies uitgevang.
Rabada, as nagwag, en Amla wat toe maar in Elgar se plek kom kolf het, het die 20 oorblywende balle met sukses afgeweer en is op 65/2 stewig in die saal.
Vir die volledige telkaart en statistieke, klik hier: http://www.espncricinfo.com/series/18065/scorecard/1122276